Portál Slavošovského tunela
**Gemerské spojky** je názov projektu, ktorý pozostáva zo štyroch železničných úsekov, ktoré mali prepojením existujúcich železníc vytvoriť celistvú dopravnú sieť v Gemeri. Projektované a budované boli po viedenskej arbitráži a počas II. svetovej vojny, no ich výstavbu prerušilo blížiace sa povstanie. Ukončenie vojny a návrat území Slovensku znamenalo pominutie potreby ich dokončenia a sprevádzkovania.

Úseky
-----

* Pohronská Polhora – Tisovec (rekonštrukcia ozubnicovej trate) + Tisovec – Revúca (nedokončený; 24 km a 6 tunelov)
* Chyžnianská Voda (dnes Lubeník) – Slavošovce (nedokončený; 14 km, 3 tunely)
* Štítnik – Nižná Slaná (projekt; 20 km, 5 tunelov)
* Rimavská Baňa – Kokava nad Rimavicou (zámer)
* *Dobšiná – Dedinky (zámer)*

Dejiny
------

Na základe viedenskej arbitráže zabralo Maďarské kráľovstvo široký pás južného pohraničia Slovenska, čím došlo k odstrihnutiu viacerých gemerských lokálnych tratí. Strata úsekov tratí od Rožňavy po Lučenec znamenala prístup na túto časť Gemera po železnici možný len územím Maďarska, čo komplikovalo život obyvateľov, podnikanie i spravovanie územia. Vážnym problémom bolo prerušenie železničného spojenia do Slavošovských papierní, ktorých zásobovanie a doprava výrobkov bola na železnici závislá. Trate Brezno – Tisovec – Jesenské, Plešivec – Muráň a Plešivec – Slavošovce vytvorili izolované úseky, ktoré bolo možné vzájomne prepojiť tzv. gemerskými spojkami a sprístupniť tak odrezané územia. Bolo potrebné prepojiť Tisovec s Revúcou a Lubeník so Slavošovcami, výhľadovo aj Štítnik s Nižnou Slanou (na tento úsek bol vypracovaný projekt), ako aj Dobšinú s traťou Červená Skala – Margecany blízko obce Dedinky (zostalo pri zámere).

Výstavba
--------

Slovenská dopravná komisia rozhodla už v septembri 1939 o výstavbe úsekov Nižná Slaná – Štítnik, Slavošovce – Lubeník, Muráň – Tisovec a Rimavská Baňa – Kokava nad Rimavicou. Projektová príprava pre prvé 3 úseky bola zriadená 4. decembra 1939 v Brezne. Vzhľadom na záujem Nemeckej ríše udržiavať a rozvíjať vojensky významné železničné trate bolo však tempo výstavby týchto úsekov pomalé. Stavať sa začalo v decembri roku 1940 a veľká časť (2. a 3. úsek) z 58 km plánovaných spojok mali byť odovzdané do prevádzky 1. novembra 1942, kedy by sa začal budovať 1. úsek. Krátko pred dokončením najzložitejších objektov bola v lete 1944 výstavba pre vypuknutie SNP prerušená.

Dokončený bol Tisovecký tunel, no tunel pod Homôľkou, pod Dielikom a Koprášsky tunel, ako aj Koprášsky (niekedy označovaný ako Mníšanský) viadukt zostali nedokončené. Dodnes sú okrem týchto stavieb v dobrom stave piliere viaduktov, priepusty a oporné múry, pozorovateľné sú na mnohých miestach aj násypy i zárezy. Po ukončení II. svetovej vojny a vrátení anektovaného územia sa obnovil pôvodný prístup k lokálnym tratiam a hoci sa práce na dobudovaní spojok rozbehli, boli po znárodnení stavebníctva k 31. decembru 1948 ukončené. Nedobudovaná trať je dnes unikátnym lákadlom pre turistov a železničiarskych nadšencov, ktorí obdivujú tieto 7 desaťročí opustené stavebné diela.

Zaujímavosť
-----------

Slavošovský tunel, dlhý 2,4 km, je súčasťou cyklotrasy, čím sa stal najdlhším cyklotunelom v Európe a tretím najdlhším na svete. V minulosti tunel využívali miestni obyvatelia na skrátenie trasy medzi obcami.

Dnešný stav
-----------

V poslednej dobe sa stávajú gemerské spojky vyhľadávaným turistickým cieľom. Slavošovský tunel aj Koprášsky tunel sú voľne prístupné a je možné ich po celej dĺžke prejsť. Ich okolie je upravené a nachádzajú sa tu informačné tabule. Tunel pod Dielikom je neprístupný, kedže je čiastočne zatopený a ide o významné zimovisko netopierov.

Slavošovský tunel
-----------------

Slavošovský tunel, známy aj ako Tunel pod Homôľkou je najdlhším tunelom v rámci Gemerských spojok. Je dlhý 2,4 km. Ústie tunela zo slavošovskej strany bolo partizánmi počas druhej svetovej vojny zavalené, z obavy že by tadiaľ mohli prejsť nemecké vojská, preto sa dnes toto ústie nachádza pod úrovňou terénu. V súčasnosti je upravené a do tunela z tejto strany vedie drevené schodisko, vďaka čomu je možné ním prejsť z jednej strany na druhú. Cez tunel vedie oficiálna cyklotrasa.

* Vstup do Slavošovského tunela zo slavošovskej stranyVstup do Slavošovského tunela zo slavošovskej strany
* Pohľad zo Slavošovského tunelaPohľad zo Slavošovského tunela
* Portál Slavošovského tunela z revúckej stranyPortál Slavošovského tunela z revúckej strany

Koprášsky viadukt a Koprášsky tunel
-----------------------------------

Koprášsky tunel, známy ako aj Mníšanský tunel je s dĺžkou 245 m najkratším z troch tunelov Gemerských spojok. Z mníšanskej strany naň nadväzuje cez 120 m dlhý železobetónový Koprášsky viadukt, prezývaný aj Mníšanský viadukt.

* Koprášsky viaduktKoprášsky viadukt
* Pohľad z Koprášskeho viaduktu na portál Koprášskeho tunelaPohľad z Koprášskeho viaduktu na portál Koprášskeho tunela
* Pohľad z Koprášskeho tunelaPohľad z Koprášskeho tunela
* Portál Koprášskeho tunela z koprášskej stranyPortál Koprášskeho tunela z koprášskej strany

Tunel pod Dielikom
------------------

Portál Tunela pod Dielikom
Tunel dlhý 2 km. Jeho výstavba začala v roku 1941. Jedno z ústí tunela je zamrežované, druhé ústie je zatopené. V roku 1997 bol tento tunel vyhlásený za chránený areál, keďže sa v ňom nachádza významné zimovisko netopierov.

Referencie
----------

1. ↑   *Gemerské spojky* [online]. spravnym.smerem.cz, [cit. 2017-08-01]. Dostupné online.
2. 1 2 3  SEKANOVÁ, Andy. Gemerské spojky (Krátka história nikdy neexistujúcej železnice). *blog.sme.sk* (Bratislava: Petit Press), 2007-08-28. Dostupné online [cit. 2017-08-01].
3. 1 2 3 4   *Gemerské spojky* [online]. ciernediery.sk, 2017-06-13, [cit. 2017-08-01]. Dostupné online.
4. 1 2   *Železničný.net - Zaujímavosti - Po stopách nedokončenej trate* [online]. zeleznicny.net, [cit. 2017-08-01]. Dostupné online.
5. ↑  Lukáš M.. *Gemerské spojky: Najznámejšie opustené železničné tunely, cez ktoré nikdy neprešiel žiadny vlak. Slúžiť mali ako sklad ovocia či jadrových zbraní* [online]. interez.sk, 2017-03-31, [cit. 2017-08-01]. Dostupné online.
6. 1 2   *Naši partneri* [online]. vlaky.net, [cit. 2017-08-01]. Dostupné online.
7. ↑   *Gemerské nedostavané trate* [online]. zubacka.sk, [cit. 2017-08-01]. Dostupné online.
8. ↑   *Slavošovský tunel (tunel Pod Homôľkou)* [online]. www.rail.sk, [cit. 2020-04-09]. Dostupné online.
9. ↑   *Koprášsky (Mníšanský) viadukt |* [online]. 2018-05-17, [cit. 2020-04-09]. Dostupné online.
10. ↑   *Čierne diery* [online]. 2017-06-13, [cit. 2020-04-09]. Dostupné online.
11. ↑   *Tunel pod Dielikom* [online]. www.rail.sk, [cit. 2020-04-09]. Dostupné online.

Pozri aj
--------

* Zoznam železničných tunelov na Slovensku
* Zoznam železničných tratí na Slovensku

Externé odkazy
--------------

* GRMAN, Tomáš. *Tunelom v čase… cez Slavošovský a Koprášsky tunel* [online]. outdoorfilmy.sk, 2017-04-27, [cit. 2019-03-07]. Dostupné online.

  


| * z
* d
* u
Železničná infraštruktúra na Slovensku |
| --- |
| Hlavné trate | 
* 100
* 110
* 120
* 125
* 127
* 130
* 140
* 150
* 160
* 169
* 170
* 180
* 188
* 190

 | Slovensko |
| Ostatné trate | 
* 101
* 113
* 114
* 116
* 121
* 123
* 126
* 128
* 129
* 131
* 132
* 133
* 135
* 141
* 143
* 145
* 151
* 152
* 153
* 154
* 162
* 171
* 172
* 173
* 174
* 181
* 182
* 183
* 184
* 185
* 187
* 191
* 193
* 194
* 195
* 196
* Širokorozchodná

 |
| Trate s prerušenou osobnou dopravou | 
* 112
* 115
* 117
* 122
* 124
* 133
* 134
* 136
* 142
* 144
* 161
* 163
* 164
* 165
* 166
* 167
* 168
* 186
* 192

 |
| Lanové a pozemné dráhy | 
* Tatranská Lomnica – Lomnický štít
* Starý Smokovec – Hrebienok
* Štrba – Štrbské Pleso (ozubnicová železnica)

 |
| Úzkorozchodné historické a múzejné trate | 
* ČHŽ
* KOLŽ (HLÚŽ, OLŽ)
* KDŽ
* PLŽ
* NPŽ
* LŽK

 |
| Zrušené trate | 
* Rimavská Sobota – Poltár
* Ružomberok – Korytnica
* Piešťany – Vrbové
* Počkaj – Baňa Lucia
* Devínske Jazero – Stupava
* Kvetoslavov – Šamorín
* Lučenec – Halič
* Gemerské spojky

 |
| Medzinárodné koridory | 
* IV. koridor
* V. koridor
* VI. koridor

 |